LV Eiropas Savienības Oficiālais Vēstnesis C 182/20

Pieteikuma publikācija atbilstīgi 6. panta 2. punktam Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 182/11)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1) . Paziņojumi par iebildumiem Komisijai jāsaņem sešu mēnešu laikā no pieteikuma publicēšanas dienas.

KOPSAVILKUMS

Padomes Regula (EK) Nr. 510/2006

“OLOMOUCKÉ TVARŮŽKY”

EK Nr. CZ/PGI/005/0399/19.10.2004.

ACN ( ) AĢN ( X )

Informācijas nolūkā šajā kopsavilkumā ir minēti galvenie produkta specifikācijas elementi.

1. Dalībvalsts atbildīgais dienests:

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 – Bubeneč Tālrunis: (420) 220 383 111 Fakss: (420) 224 324 718 E-pasts: posta@upv.cz

2. Pieteikuma iesniedzēja grupa:

Nosaukums: A. W. spol. s r. o. Adrese: Palackého 4 CZ-789 83 Loštice Tālrunis: (420) 583 401 211 Fakss: (420) 583 445 127 E-pasts: awlostice@tvaruzky.cz Sastāvs: ražotāji/pārstrādātāji ( X ) citi ( )

Šis gadījums ir izņēmums Padomes Regulas (EK) Nr. 510/2006 5. panta 1. punkta nozīmē, jo šajā ģeogrāfiskajā apgabalā ietilpst tikai viens ražotājs. Komisijas Regulas (EK) Nr. 1898/2006 2. pantā noteiktās prasības ir izpildītas.

3. Produkta veids:

Kategorija 1.3. — siers

4. Produkta specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Olomoucké tvarůžky”

4.2. Apraksts: “Olomoucké tvarůžky” ir liess siers, ko nogatavina zem vaskainas kārtas un kam ir īpaša, raksturīga garša un smarža, ko tradicionāli apzīmē ar īpašības vārdu “tvarůžková”. Šī pikantā un izteiktā garšas un smaržas buķete rodas sekundārās proteolīzes rezultātā — šī reakcija noris siera gatavināšanas laikā virsmas mikrofloras ietekmē. Garša un smarža ir atkarīga no nogatavināšanas pakāpes un var būt robežās no “maigas” līdz “ļoti izteiktai”. Siera virsmu veido zeltaini dzeltena vaskaina kārta, un tā konsistence ir no pusmīkstas līdz mīkstai ar gaišāku vidu. Taukvielu daudzums nepārsniedz 1 %, un sausnas saturs ir no 34 % līdz 38 %. Sieru gatavo vai nu regulārā formā — parasti kā 20 līdz 30 gramus smagas ripiņas, gredzentiņus, stienīšus —, vai arī neregulārā formā. “Olomoucké tvarůžky” ir galda siers.

4.3. Ģeogrāfiskais apgabals: Haná reģions un tā ģeogrāfiskais un ekonomiskais centrs Olomouc.

4.4. Izcelsmes apliecinājums: Siera “Olomoucké tvarůžky” ražošanas process, sākot ar pirkto izejvielu (vājpiena biezpiena) savākšanu un līdz siera nogatavināšanai, vienmēr ir centralizēts, proti, tas vienmēr notiek vienā un tajā pašā vietā noteiktajā apgabalā Haná reģionā. Šis nepieciešamais nosacījums ir saistīts ar ražošanas procesu un, konkrētāk, ar katra secīgā posma biotehnoloģiskajām iezīmēm, kas nepieļauj jebkādu transportēšanu vai manipulācijas ar nefasētu sieru ārpus sierotavas.

Ražošanas dokumentācijā ir minēts saraksts ar katras atsevišķās izejvielas piegādātājiem, saraksts ar ražošanas darbībām un pircēju saraksts katrai piegādātajai precei. Uz katra produkta iepakojuma ir norādīts ražotāja nosaukums un adrese. Visi šie dokumenti nodrošina iespēju izsekot tā izcelsmei. Visu ražošanas procesu pastāvīgi uzrauga ieceltās kontroles iestādes.

4.5. Ražošanas metode: Sieru “Olomoucké tvarůžky” ražo no vājpiena biezpiena, kam raksturīga irdena konsistence, lieli, stingri graudi, paaugstināts skābums un bioloģiskā aktivitāte. Siera ražošana sākas ar biezpiena iepirkšanu. Biezpienu sajauc un sakuļ, tam pievieno vārāmo sāli. Šādi sagatavotu, to uz neilgu laiku liek nostāvēties pagrabā. Siera uzglabāšana blīvi noslēgtā veidā un bez gaisa piekļuves nodrošina nepieciešamo reakciju dabīgu homogenizāciju. Pēc tam siera masai pievieno gatavinātājas vielas (nekaitīgas piena baktērijas) un skābuma regulētājus, tad to raudzē, lai iegūtu īpašu maisījumu, kas ir gatavs pildīšanai formā.

Sieru pilda vēlamās formas veidnē. Pusgatavos produktus liek uz sieta, ko novieto gatavināšanas telpās. Uzglabājot noteiktā temperatūrā un pie noteikta mitruma, šie pusgatavie produkti gatavinātāju vielu ietekmē no ārpuses sāk nogatavināties. Ar šo noslēdzas pirmais gatavināšanas posms. Tam sekojošās mazgāšanas laikā no siera virsmas noņem lieko raugu un tādējādi to sagatavo otrajam gatavināšanas posmam. Šajā otrajā posmā uz siera virsmas ļauj attīstīties proteolītiski aerobai mikroflorai, kuras enzimātiskās reakcijas rezultātā veidojas zeltaini dzeltena vaskaina kārta un kura sieram “Olomoucké tvarůžky” piešķir tā unikālo garšu, smaržu un krāsu. Kad siers ir sasniedzis vēlamo gatavināšanas pakāpi, to fasē mazumtirdzniecībai un vairumtirdzniecībai.

4.6. Saikne: Siera “Olomoucké tvarůžky” ražošana Haná reģionā aizsākās XV un XVI gadsimta mijā.

Par šā siera reputāciju liecina tas, ka pirmajā piena produktu gadatirgū, kas 1872. gadā notika Vīnē, tam piešķīra apbalvojumu, kā arī šo sieru ir aprakstījuši tādi autori kā J. Kux, Dr. Klenze, Mair-Waldburg, prof. Dr. Laxa, M. Kněz u.c., kuru darbi ir publicēti specializētajos izdevumos.

Siers “Olomoucké tvarůžky”, ko tautā mēdz saukt par “syrečky”, “tvarůžky”, “tvargle”, “olomoucké” utt., ir Čehijas izcelsmes produkts, un tas patlaban ir viens no populārākajiem čehu sieriem. Tā popularitāte un atpazīstamība nav apstrīdama, kā to apliecina aptuveni 18 000 atsauces internetā un šim tematam veltīti radio un televīzijas raidījumi. Saskaņā ar aptauju, kas 2005. gada februārī publicēta žurnālā Readers' Digest, “Olomoucké tvarůžky” patēriņa ziņā starp izsmalcinātajiem sieriem ieņem ceturto vietu. To pārdod lielākajā daļā pārtikas veikalu, un tas ir iekļauts daudzu restorānu ēdienkartē. Šo sieru izmanto kā sastāvdaļu neskaitāmu ēdienu gatavošanā, un ir pat izdota tam veltīta pavārgrāmata. “Olomoucké tvarůžky” ir minēts visos šim reģionam veltītajos ceļvežos un tūrisma informācijas aprakstos, to norāda kā tradicionālo ēdienu, un tas pat ir minēts Čehijas oficiālajās tīmekļa lapās. Vairākās enciklopēdijās, piemēram, Otto, Universum un Wikipedia, ir šķirkļi par šo sieru. Visbeidzot, Loštice pilsētā, kas ir “Olomoucké tvarůžky” ražošanas šūpulis, ir pat izveidots šim sieram veltīts muzejs.

4.7. Kontroles iestāde:

Nosaukums: Krajská veterinární správa pro Olomoucký kraj Adrese: Tř. Míru 101 CZ-779 00 Olomouc Tālrunis: (420) 585 700 730 Fakss: (420) 585 700 746 E-pasts: kvsm@svscr.cz

4.8. Marķējums: —

(1) OV L 93, 31.3.2006., 12. lpp.